b"\n_START_ARTICLE_\nFil dental\n_START_PARAGRAPH_\nEl fil dental o seda dental \xc3\xa9s un fil format per fins filaments de nil\xc3\xb3 o pl\xc3\xa0stic (normalment tefl\xc3\xb3 o polietil\xc3\xa8) que s'utilitza per retirar les restes de menjar i la placa dental situada entre les dents. El fil es passa entre cada parella de dents i es fa c\xc3\xb3rrer avant i enrere aix\xc3\xad com amunt i avall, tenint especial cura prop de la geniva. Aix\xc3\xb2 combinat amb un bon raspallat de dents prev\xc3\xa9 infeccions de les genives, l'halitosi i la c\xc3\xa0ries dental. Ocasionalment la seda dental va protegida per una capa de cera.\n_START_SECTION_\nHist\xc3\xb2ria\n_START_PARAGRAPH_\nEl fil dental \xc3\xa9s un invent antic. Investigadors trobaren restes de fil dental en dents humanes prehist\xc3\xb2riques._NEWLINE_A Levi Spear Parmly, un dentista de Nova Orleans, se'l reconeix com a l'inventor del fil dental en la forma que avui en dia es coneix, ja que des del 1815 el recomanava als seus pacients per netejar-se les dents._NEWLINE_El fil dental de fet no va estar a l'abast general del consumidor fins que la companyia americana Codman & Shurtleft comen\xc3\xa7\xc3\xa0 el 1882 a fabricar fil de seda. El 1898, la companyia Johnson & Johnson va obtenir la primera patent per fabricar seda dental. La utilitzaci\xc3\xb3 del fil dental fou quasi nul\xc2\xb7la fins a la Segona Guerra Mundial. \xc3\x89s llavors quan el Dr. Charles C. Bass desenvolupa el fil de nylon, que aconsegu\xc3\xad desbancar el de seda degut a la seva gran resist\xc3\xa8ncia a l'abrasi\xc3\xb3 i a la seva elasticitat.\n_START_SECTION_\nHigiene personal\n_START_PARAGRAPH_\nOdont\xc3\xb2legs de tot el m\xc3\xb3n recomanen un raspallat diari de dents, la utilitzaci\xc3\xb3 de la seda dental i l'\xc3\xbas de col\xc2\xb7lutori bucal. Mentre el raspallat de dents est\xc3\xa0 m\xc3\xa9s est\xc3\xa8s a la societat, tant el col\xc2\xb7lutori com el fil dental es mantenen com a sistemes optatius d'higiene dental, quan en realitat haurien de ser complementaris."